b"\n_START_ARTICLE_\nBi\xc5\xa1evo\n_START_PARAGRAPH_\nBi\xc5\xa1evo (42\xc2\xb058' N, 16\xc2\xb000' E) je otok v Jadranskem morju nadale\xc4\x8d od otoka Vis. Turistom je najbolj poznan po t. i. Modri \xc5\xa1pilji (morska jama, ki je zaradi podmorske odprtine zna\xc4\x8dilno belo osvetljena), po vinu plavac in po pe\xc5\xa1\xc4\x8denih pla\xc5\xbeah. Na otoku se sicer nahaja ve\xc4\x8d morskih jam, ena izmed njih se imenuje Medvedja \xc5\xa1pilja. Na tem mestu naj bi ribi\xc4\x8di okrog leta 1970 ubili zadnjo Sredozemsko medvedjico v Jadranu, zdaj na obmo\xc4\x8dju Sredozemlja pe\xc5\xa1\xc4\x8dica teh \xc5\xbeivali \xc5\xbeivi le \xc5\xa1e v Gr\xc4\x8diji._NEWLINE_Povr\xc5\xa1ina otoka je 5,84\xc2\xa0km\xc2\xb2, nahaja pa se 5\xc2\xa0km jugozahodno od vi\xc5\xa1kega pristani\xc5\xa1\xc4\x8da Komi\xc5\xbea, s katerim je preko celega leta povezan z ladijsko linijo (t. i. Pruga). Po podatkih iz leta 2001 na otoku stalno prebiva 19 ljudi, od katerih jih je 8 starej\xc5\xa1ih od 65 let. \xc5\xa0e leta 1961 je na Bi\xc5\xa1evu \xc5\xbeivelo 114 prebivalcev (pred 2. svetovno vojno pa ve\xc4\x8d kot 200), ki pa so se pove\xc4\x8dini preselili v Komi\xc5\xbeo. Mnogi so \xc5\xa1e naprej povezani z otokom, kjer obdelujejo vinograde in gojijo oljke, med poletjem pa na otoku tudi stanujejo._NEWLINE_O otoku in ribolovu v njegovi okolici je med slovenskimi avtorji v leposlovnem smislu najve\xc4\x8d prispeval Mate Dolenc._NEWLINE_Bi\xc5\xa1evo sicer spada med hrva\xc5\xa1ke otoke, ki so najbolj oddaljeni od celinske obale. Sosednja majhna oto\xc4\x8dka sta Sveti Andrija (Svetac, najredkeje stalno naseljeni otok v Jadranu) in Brusnik v isti smeri pa \xc5\xa1e vulkanski oto\xc4\x8dek Jabuka, ki je neko\xc4\x8d mornarici JLA slu\xc5\xbeil kot vadbena balisti\xc4\x8dna tar\xc4\x8da. Bi\xc5\xa1evo je eden izmed otokov, ki je najbli\xc5\xbeje otoku Palagru\xc5\xbea._NEWLINE_Otok je zaradi odprte geografske lege ve\xc4\x8dinoma izpostavljen visokim valovom, maestralu z zahodne strani, jugu z ju\xc5\xbene in burje, ki piha preko Bi\xc5\xa1evskega kanala iz smeri otoka Vis. Nevalovitost morja je relativno redka. Na otoku so tri mahjne lu\xc4\x8dice: na zahodni strani v zalivih Salbunara in Porat (Bi\xc5\xa1evska luka), na vzhodni strani pa Mezuporat, kjer je sicer zaradi podvodnega elektri\xc4\x8dnega kabla prepovedano sidranje. V teh zalivih, kjer so tudi zaselki z nekaj hi\xc5\xa1ami, je pristajali\xc5\xa1\xc4\x8de redne ladijske povezave s Komi\xc5\xbeo. Zaradi visokih valov doma\xc4\x8dini manj\xc5\xa1a plovila spravljajo na kopnem._NEWLINE_Nekdaj najve\xc4\x8dja in najbolj naseljena vas na otoku je Polje (v geografskem sredi\xc5\xa1\xc4\x8du otoka), kjer se nahaja tudi cerkev Svetega Silvestra. Poleg nje so razvaline benediktinskega samostana, ki ga je leta 1050 ustanovil Ivan Grli\xc4\x87 iz Splita. Dve stoletji kansje je bil zapu\xc5\xa1\xc4\x8den zaradi nenehne nevarnosti, ki so jo predstavljali pirati. Najvi\xc5\xa1ja vzpetina, Stra\xc5\xbea, tudi Stra\xc5\xbeenica (240 mnm) se nahaja na ju\xc5\xbenem delu otoka. Ime je dobila zaradi strate\xc5\xa1ke pomembnosti, ki jo je izkori\xc5\xa1\xc4\x8dala tudi vojska. Sicer je na otoku vidnih nekaj topovskih votlin, ki spominjajo na predore. V letih 1980-1990 je bilo obmo\xc4\x8dje Bi\xc5\xa1eva zaradi voja\xc5\xa1kega odloka zaprto za \xc5\xa1portni ribolov. Ve\xc4\x8dino obale predstavljajo visoke \xc4\x8deri in visoke previsne stene, nekaj najlep\xc5\xa1ih pla\xc5\xbe pa se nahaja v zalivih._NEWLINE_V tretjem tiso\xc4\x8dletju so doma\xc4\x8dini nekatere steze raz\xc5\xa1irili v cesto, ki povezuje posamezne zalive. Nekdanja romanti\xc4\x8dna\xc2\xa0\xc2\xbbprevozna sredstva\xc2\xab, osle, so zamenjali z avtomobili. Na otoku jih je okrog 20-30. Turisti s svojimi avtomobili na otok ne morejo."